b'\n_START_ARTICLE_\nLiuske\n_START_PARAGRAPH_\nLiuske on yleisnimitys metamorfisille kivilajeille, jotka ovat hieno- tai keskirakeisia sek\xc3\xa4 voimakkaasti suuntautuneita. Kiven mineraaleista enemm\xc3\xa4n kuin 50 prosenttia on suuntautunut ja litistynyt maankuoren liikkeiden vaikutuksesta. Gneississ\xc3\xa4 taas alle puolet mineraaleista on liuskostunut ja suuntautunut. _NEWLINE_Liuskeita ovat esimerkiksi alunaliuske, kiilleliuske ja saviliuske. Osa liuskekivist\xc3\xa4 halkeaa helposti laatoiksi. _NEWLINE_Liuskekive\xc3\xa4 k\xc3\xa4ytet\xc3\xa4\xc3\xa4n pihojen laatoitukseen, sokkelin, takan ja lattioiden verhoukseen sek\xc3\xa4 julkisivujen koristeluun._NEWLINE_Liuskekivien yleisimm\xc3\xa4t v\xc3\xa4ris\xc3\xa4vyt ovat harmaa, valkoinen, vihre\xc3\xa4, ruskea ja punertava. Liuskekive\xc3\xa4 k\xc3\xa4ytet\xc3\xa4\xc3\xa4n yleens\xc3\xa4 lohkopintaisena. Suomessa liuskekive\xc3\xa4 on louhittu muun muassa Nilsi\xc3\xa4ll\xc3\xa4, jossa kvartsiliittiliusketta on louhittu 1930-luvulta asti, ja Orivedell\xc3\xa4. My\xc3\xb6s joitakin valkoisia liuskeita louhitaan, Suomessa esimerkiksi Lokasta._NEWLINE_Liuskekivi oli Suomessa erityisen suosittua 1940\xe2\x88\x921950-luvulla, jolloin sit\xc3\xa4 tuotiin my\xc3\xb6s Norjan Lapista.'